« Շիրակի պետական համալսարան » հմնադրամ

Ռազմական ամբիոն

ՆԱԽՆԱԿԱՆ ԶԻՆՎՈՐԱԿԱՆ ՊԱՏՐԱՍՏՈՒԹՅՈՒՆ

ՀԵՏԱԶՈՈՏԱԿԱՆ ԱՇԽԱՏԱՆՔ

Թեմա «Հայաստանի ռազմական պատմության և հայ զինվորական վարքականոնի մասին»

Կատարող ` Գևորգ Հակոբյան Արաբաշվիլու

Ղեկավար` Ե․Պ․Տոնոյան

Գյումրի 2022

ԲՈՎԱՆԴԱԿՈՒԹՅՈՒՆ

ՆԵՐԱԾՈՒԹՅՈՒՆ---------------------------------------------------------------3

ԳԼՈՒԽ ԱՌԱՋԻՆ `Հայկական կորպուսի կազմավորումը-----------------6

ԳԼՈՒԽ ԵՐԿՐՈՐԴ `1) Սարդարապատի ճակատամարտ------------------11

2)Բաշ-Ապարանի ճակատամարտ--------------------16

4)Ղարաքիլիսայի ճակատամարտ --------------------18

ԵԶՐԱԿԱԹՅՈՒԹՅՈՒՆ--------------------------------------------------------20

ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ-------------------------------21

**Ներածություն**

***Թեմայի արդիակնությունը*:** Հայ ժողովուրդը, որպես աշխարհի հնագույն պետականություն ունեցող ժողովուրդներից մեկը, իր պատմության ընթացքում մշտապես պայքարել է թշնամի երկրների դեմ՝ պետականության պահպանման, պետության զարգացման ու շարունակական հզորացման համար: Սակայն ողջ պատմության ընթացքում չի կորցրել իր հայրենասիրությունը, միասնականությունը, ինչի մասին վկայում են մեր պատմության ընթացքում պետականության, կրոնի, հայի պահպանության համար տարված բոլոր հաղթանակները:

Մայիսյան հերոսամարտերը մեր պատմության, հայոց ազգային ոգու դրսևորման վառ էջերից են: Յուրանքչյուր հայորդի պարտավոր է իմանալ իր ազգի հարուստ պատմությունը, նրա վառ էջերը, հերոսների սխրագործությունները ու արյան գնով ձեռք բերված պատմական հաղթանակները:

1918թ. մայիսյան հերոսամարտի համակարգում Սարդարապատը, Բաշ-Ապարանը, Ղարաքիլիսան հայ ժողովրդի աննկուն կամքի, անկախության համար մինչև վերջ միահամուռ պայքարելու վճռականության վառ դրսևորումներից են: Մայիսյան հերոսամարտերը ի չիք դարձրին Հայաստանի արևելյան հատվածը նվաճելու և այնտեղի հայերին ևս ոչնչացնելու երիտթուրքական ծրագիրը: Հայրենիքի պաշտպանության միասնական կամքը ստիպեց թուրքերին հաշվի նստել հայերի հետ: Հաղթանակը հայոց պետականության վերականգնման, Հայաստանի Հանրապետության ստեղծման նախադրյալներ ընձեռեց:

1918 թվականի մայիսին հայկական զորքի ձեռք բերած հաղթանակի հետ կապված իրադարձությունների վերականգնումը և դրանց վրա նոր սերունդների՝ հատկապես դպրոցականների, ուշադրության հրավիրումը` հիշողության մեջ թարմ պահելու, նրանց մեջ հայրենասիրություն սերմանելու և ռազմահայրենասիրական ոգին բարձրացնելու նպատակով, մեր կարծիքով, ծայրաստիճան անհրաժեշտ ու արդիական մի խնդիր է և թելադրված է պարտքի գիտակցումով:

**Թեմայի նպատակն ու խնդիրները**

Ներկայացնելով 1918թ.-ի մայիսյան հերոսամարտերի, համառ պայքարի շնորհիվ ոչ միայն գոյատևման, այլև քաղաքական անկախության վերականգնման ռազմական իրադարձությունների դերն ու նշանակությունը՝ նպատակ ունենք ընդգծել և ցույց տալ թեմայի կարևորությունը մատաղ սերնդի ազգային գիտակցության ձևավորման և ռազմահայրենասիրական դաստիարակության գործում, քանզի անմահ է այն ժողովուրդը, որի զավակները հանուն իրենց Հայրենիքի ազատության ու պաշտպանության համար պատրաստ են արյուն թափել և իրենց կյանքը զոհաբերել:

Ելնելով նպատակից առաջադրվել են հետևյալ խնդիրները՝

* Աշակերտներին ծանոթացնել 1918թ. մայիսին հայկական զորքի կողմից կիրառված ռազմական մարտավարությունների ու հայկական բանակի հերոսական գործողությունների արդյունքում ձեռք բերված փառահեղ հաղթանակների մասին:
* Ձևավորել աշակերտների ազգային գիտակցությունը ու ցույց տալ իրենցից յուրաքանչյուրի դերն ու կարևորությունը ազգապահպանության ու հայրենիքի պաշտպանության գործում:
* Բարձրացնել աշակերտների ռազմահայրենասիրական ոգին, սերմանել սեր դեպի Հայրենիք ու Հայկական բանակ:
* Հարգել, հիշել և գնահատել մեր հերոսների կատարած անձնուրաց գործունեությունը:

1918 թ. մայիսյան հերոսամարտերը մեր պատմության փառապանծ էջերից են: Դրանցով հայ ժողովուրդը նվաճեց ապրելու և հարատևելու իր իրավունքը: Սարդարապատում, Բաշ-Ապարանում և Ղարաքիլիսայում կասեցնելով թուրքական բանակի հարձակումը` հայկական կանոնավոր զորքը և աշխարհազորը փրկեցին Արևելյան Հայաստանը վերջնական կործանումից: Իսկ անգլիացի պատմաբան Քրիսթոֆըր ՈՒոքըրը, անդրադառնալով այս հարցին, նշում է. «Եթե հայերը պարտություն կրեին Սարդարապատում, Հայաստան բառը կարող էր նշանակել սոսկ մի հին աշխարհագրական տերմին, ինչպես, օրինակ, Կապադովկիան»: Մայիսյան հերոսամարտերի վերաբերյալ անշուշտ առկա են բազմաթիվ աշխատություններ, սակայն շարադրել Սարդարապատի, Բաշ-Ապարանի և Ղարաքիլիսայի Ճակատամարտերի պատմությունը՝ առանց արտացոլելու 1917թ. դեկտեմբերից մինչև 1918թ. սեպտեմբերը ընկած ժամանակաշրջանի ռազմա-քաղաքական պրոբլեմների ողջ բարդությունը, մեզ թվում է անբավարար: ՈՒստի մենք հարցը քննում ենք ամբողջությամբ:

Առաջին գլխում ներկայացված է հայկական կորպուսի ձևավորմանը, ուժերի տեղաբաշխմանը ռազմաճակատում, թուրքերի ներխուժմանը Հայաստանի արևելյան մաս: Հաջորդ մասերում նկարագրվում է Սարդարապատի Ճակատամարտը, ինչպես նաև այդ նույն ժամանակ մղվող Բաշ-Ապարանի և Ղարաքիլիսայի մարտերը: Եզրափակումը հիշողության մեջ վերակենդանացնում է այն հերոսներին, որոնք իրենց կյանքը զոհաբերեցին Մայիսյան հերոսամարտերում, ինչպես նաև միասնության այն օրինակը, որ նրանք տվեցին և որին պետք է հետևենք մենք՝ հայերս:

**ԳԼՈՒԽ ԱՌԱՋԻՆ**

**1.*Հայկական կորպուսի կազմավորումը***

Ռուսահայության մասնակցությունը առաջին համաշխարհային պատերազմին ցարական բանակի կազմում նշանակալից էր: Բանակ զորակոչված 200 հազար հոգուց 1917թ. մայիսին ճակատում և թիկունքում հաշվվում էին 100,000-ից մինչև 120,000 հայ սպաներ և զինվորներ, որոնցից 40-50 հազարը կովկասյան ռազմաճակատում և 30-40 հազարը՝ ռազմական այլ գոտիներում:Բացի այդ, յոթ ջոկատ յուրաքանչյուրը 800-ից մինչև 1200 հոգուց բաղկացած, համապատասխանորեն հրամանատարներ ունենալով Անդրանիկին, Դրոյին, Համազասպին, Քեռուն, Վարդանին, Ավշարյանին (Հայկ Բժշկյանին) և իշխան Արղությանին, 1914-1918թթ. ակտիվ մասնակցություն ունեցան Կովկասյան ճակատում մղված կռիվներին: Այս ջոկատները, մեծ կորուստներ տալուց հետո, համալրվեցին և 1917-ի կեսերին ներառնվեցին Կովկասյան բանակի մեջ: Նրանք սակայն շարունակում էին ղեկավարվել հայերի՝ գնդապետներ Բեժանբեկյանի, Սիլիկյանի, Տեր- Նիկողոսյանի, Հովսեփյանցի, Պավել-Բեկ-Փիրումյանի և Մելիք – Մուրադյանի կողմից:

Պատերազմի երրորդ տարում ռուսական փետրվարյան հեղափոխությունը հանգեցրեց ցարական բանակի կազմալուծմանը:

Նախազգալով, որ հայ բնակչությունը անպաշտպան կմնա թուրքերի դեմ –հանդիման ռուսական բանակի կողմից մինչ այդ գրավված տարածքներում, գեներալ Տիգրանովը, գնդապետներ Ն. Մելիք-Փարսադանովը և Հ. Լևոնյանը Պետրոգրադում հանդես եկան ռազմական կոմիտե ստեղծելու նախաձեռնությամբ, նպատակ ունենալով պաշտպանել ազգի ֆիզիկական գոյությունը: 1917թ-ին մայիսի 22-ին ստեղծված կոմիտեն արագ գործի անցավ , որպեսզի ժամանակավոր կառավարության քաղաքացիական ու զինվորական իշխանություններից թույլտվություն ստանա կազմավորելու տարբեր ճակատների հայ զինվորներից բաղկացած մի կորպուս, որը փոխարինելու էր Կովկասյան ճակատում ռուսական զորամիավորումներին: Չնայած գեներալ Բագրատունու արդյունավետ ջանքերի այս որոշումը չիրականացավ:

Նոյեմբերի 12-ին գեներալ Տիգրանովը անհրաժեշտ թույլտվություն է ստանում ռուսական բանակում ծառայող բոլոր հայ զինվորներին ուղարկելու Կովկաս: Զրկվելով տապալված ժամանակավոր կառավարության աջակցությունից, Անդրկովկասի Ազգային խորհուրդների ղեկավարները, հույս ունենալով , որ նոր բոլշևիկյան վարչակարգը չի կարողանա երկար գոյատևել , վրացական մենշևիկների նախաձեռնությամբ նոյեմբերի 11-ին հրավիրում են կոնֆերանս, որի ավարտին որոշում է կայացվում Օզակոմի փոխարեն հիմնել Անդրկովկասի կոմիսարիատ: Վերջինս որոշում կայացրեց ստեղծել հայկական ու վրացական զորամիավորումներ: Կազմավորվող հայկական զորքի գլխավոր հրամանատար նշանակվեց գեներալ Թովմաս Նազարբեկյանը: Գեներալ Վիշինսկին նշանակվեց օգնական Նազարբեկյանի շտաբում, մինչդեռ Դրոն դառնում էր քաղաքացիական կոմիսար բանակային կորպուսին կից: Ազգային խորհուրդը եռանդուն կերպով գործի լծվեց. 1917թ. դեկտեմբերից ձեռնամուխ եղավ հայկական զորքի կազմավորմանը: Այդ զորքը պետք է իր մեջ ընդգրկեր հետևակային երկու դիվիզիա, հեծելազորային մեկ բրիգադ և մասնագիտացված միավորումներ, ընդհանուր հաշվով 17.000 կռվող և դաշտային հրետանու 16 մարտկոց: Գեներալ Արեշովի գլխավորած առաջին դիվիզիան, որը կազմավորվել էր Կարսի և Ալեքսանդրապոլի շրջաններում, բաղկացած էր առաջին, երկրորդ, երրորդ և չորրորդ հրաձագային գնդերից: Գեներալ Սիլիկյանի հրարամատարությանը հանձնված երկրորդ դիվիզիան Երևանում կազմվելու գործընթացում էր: Այն իր մեջ ներառելու էր հրաձիգների հինգերորդ, վեցերորդ, յոթերորդ և ութերորդ գնդերը: Յուրքանչյուր դիվիզիայի տրված էր 3-4 մարտկոց: Հեծելազորային բրիգադը, որը կազմավորվել էր գնդապետ Ն. Ղորղանյանի կողմից, ուներ երկու գունդ, որոնցից առաջինի հրամանատարն էր գնդապետ Պավել Բեկ-Փիրումյանը (այնուհետև գնդապետ Մելիք-Շահնազարյանը), իսկ երկրոդինը՝ գնդապետ Զալինովը: Երևանի շրջանում կազմավորվեցին Իգդիրի անկանոն գունդը և հեծելազորային մի գունդ: Զեյթունի հեծյալներից բաղկացած մի ջոկատ էլ, որը ստեղծվել էր Թիֆլիսում, 1918-ի մայիսին հասնում է Երևան: Հիմնականում արևմտահայերից բաղկացած կամավորների հատուկ մի դիվիզիա Թիֆլիսի արևմտահայ Ազգային խորհրդի որոշմամբ վստահվում է Անդրանիկին, որին շնորհվում է գեներալ մայորի աստիճան: Դիվիզիայի կազմի մեջ էին մտնում հրաձգային մի գունդ և հետևակային ու հեծյալ մի քանի ջոկատ:

1918թ. հունվարին թիկունքում կազմակերպվում է արևմտահայերից բաղկացած երեք բրիգադ, որոնցից առաջինն ընդգրկում էր Էզրումի և Երզնկայի գնդերը, երկրորդը՝ Ղարաքիլիսայի և Խնուսի գնդերը , իսկ երրորդը՝ Վանի և Մակուի գնդերը: Այս բոլոր ուժերը պիտի պաշտպանեին 300կմ երկարություն ունեցող ռազմաճակատը, որը ձգվում էր Բայբուրթից մինչև պարսկական սահմանը:

*Թուրքական ուժեր****:*** Թուրքական ուժերը օգտվելով, իրենց իսկ խնդրանքով, 1917թ. Երզնկայում կնքված զինադադարից վերադասավորում են իրենց նոսրացած բանակները՝ նպատակ ունենալով վերսկսել իրենց հարձակումը Կովկասում: Ռազմական մինիստր Էնվեր Փաշան ստեղծում է Կովկասյան երրորդ բանակը՝ Մեհմեդ Վեհիբ փաշայի գլխավորությամբ: Բանակն իր մեջ ընդգրկում էր երեք կորպուս. առաջին բանակային կորպուսը գեներալ Քյազըմ Կարաբեքիր փաշայի հրամանատարությամբ, որի խնդիրն էր գրավել Կարսն ու էրզրումը: Երկրորդ կորպուսը՝ Գեներալ Յաղուբ Շևքի գլխավորությամբ, իր գործուղությունները պիտի ծավալեր Տրապիզոն-Կարս-Բաթում ուղղությամբ: Երրորդ կորպուսը՝ Ալի Իհսան փաշայի հրամանատարությամբ պետք է գրավեր Վանը և Բայազետը:

1918թ. փետրվարի 12-ին Էնվեր փաշան, իմանալով, տարածաշրջանից ռուսական բոլոր զորքերի դուրս բերման մասին, երրորդ բանակին հրաման է տալիս անցնել 1917թ. զինադադարով հաստատված դեմարկացիոն գիծը: Թուրքերի կողմից ձեռնարկված հարձակումը հանկարծակիի է բերում Սեյմի հայ և վրացի անդամներին: Գրավելով Արևմտյան Հայաստանի ռազմավարական կարևոր նշանակություն ունեցող քաղաքները՝ Էրզրում, Երզնկա, Բայբրութ, թուրքական ուժերը ուղղություն են վերցնում դեպի Արևելյան Հայաստան: Այստեղ գրավելով Սարիղամիշը, Կարսը շարժվում են դեպի Ալեքսանդրապոլ:

Շատերը համոզված էին, որ թշնամին չի անցնի Արփաչայը, սակայն թուրքական դիվիզաների մի մասը, պարտության մատնելով Արեշովի դիվիզային մոտենում է Ալեքսանդրապոլին: Կարճատև, բայց թեժ մարտից հետո, երեկոյան դեմ քաղաքը գրավվում է: Մայիսի 15-ին «Կավկազսկոյե սլովո՚ թերթը գրում էր. ՙՍարիղամիշի, Կարսի, իսկ հիմա էլ Ալեքսնադրապոլի գրավումը տեղի ունեցավ, ոչ այնքան թուրքերի ռազմական գերակշռության, որքան Անդրկովկասյան ղեկավարների առջև ձգված ծուղակների հետևանքով՚:

Հասնելով Արփաչայի և Արաքսի ափերը էնվեր փաշան նորից վերադասավորեց իր ուժերը՝ ամբողջ Կովկասը նվաճելու նպատակով: Նա կովկասյան 9-րդ, 11-րդ և 36-րդ դիվիզիաներից (առաջին խումբ) և 5-րդ , 37-րդ դիվիզիաներից (երկրոդ խումբ) ստեղծեց ՙԿարսի բանակը՚, որի հրամանատար կարգեց գեներալ Յաղուբ Շևքի փաշային, վերջինս Սուրմալույի շրջանը գրավելուց հետո պետք է անցներ Արաքսն ու կռվի մտներ Երևանյան ճակատում: Նա կազմավորեց բանակային չորս խումբ.

1. Կովկասյան 5-րդ դիվիզիա՝ էսադ փաշայի գլխավորությամբ- խնդիր էր դրվել գրավել Վորոնցովկան, Ղարաքիլիսայից Թիֆլիս տանող քառուղին, Բորչալուի շրջան հասնելու և կովկասյան 11-րդ դիվիզիայի մի մասի հետ Ղազախից Թիֆլիս շարժվելու համար,
2. 11-րդ դիվիզիա՝ գնդապետ Քյազըմ բեյի հրամանատարությամբ- խնդիր էր դրել առաջանալ Համամլու-Ղարաքիլիսա-Ղազախ ճանապարհի երկայնքով և մտնել Ելիզավետպոլ,
3. 9-րդ (36-րդ) դիվիզաիայի մի մասը- խնդիր էր դրվել Համամլուն գրավելուց հետո առաջ շարժվել դեպի Երևան՝ Բաշ-Ապարանի և Աշտարակի վրայով,
4. 36-րդ դիվիզիա՝ Ջեմալ Ջավիդ բեյի գլխավորությամբ- խնդիր էր դրվել առաջ շարժվել Ալեքսանդրապոլ Երևան երկաթգծի երկայնքով և գրավել Երևանը՝ վերցնելով այն փակուղու մեջ՝ 11-րդ դիվիզիայի օգնությամբ:

Թուրքական այս ուժերը նախատեսում էին հեշտությամբ կոտրել այն դիմադրությունը, որ նրան կհակադրվեր հիմնական նպատակին՝ Բաքվին ու Հյուսիսիային Պարսկաստանին հասնելու ճանապարհին: Այսուհետև պատերազմը փաստորեն սահմանափակվելու էր հայ -թուրքական հակամարտությամբ: Երկու ոչ լրիվ դիվիզիաներ, Անդրանիկի բրիգադը, կամավորական ու պարտիզանական խմբերը, ընդամենը 20.000 հոգի, պիտի հակադրվեին թուրքական չորս դիվիզիաներին:

Հակառակորդի ընդհանուր հարձակմանը դիմակայելու համար Նազարբեկյանը որոշում է պաշտպանել Թիֆլիս- Երևան տանող երկու ռազմավարական ճանապարհները:

Ալեքսանդրապոլը թողած առաջին, երկրորդ բրիգադները և հեծյալ առաջին գունդը նահանջում են դեպի Երևան միանալու գեներալ Մովսես Սիլիկյանի հրամանատարության տակ դրված երկրորդ դիվիզային: Գեներալ Արեշովի առաջին դիվիզիան երկրորդ դիվիզիայի պահեստային 7-րդ և 8-րդ հետևակային գնդերը, ինչպես նաև հեծելազորային մի բրիգադ, պետք է պաշտպանեին Ղարաքիլիսան ու Ղարաքալիսա- Դիլիջան ճանապարհը: Անդրանիկի կամավորական երրորդ բրիգադը պիտի փակեր Ախլքալաք – Վորոնցովկա ճանապարհը՝առաջին դիվիզայի հյուսիսային թևը անվտանգ պահելու համար:

Երկու օր տևած մարտերից հետո Անդրանիկը 20.000 գաղթականների հետ մայիսի 20-ին նահանջում է դեպի Ջալալօղլի՝ խուսափելու համար թիկունքից սպասվող գրոհից ու ըստ հրամանի ձեռնարկում է Լոռու հարթավայրի պաշտպանությունը:

Գեներալ Արեշովի առաջին դիվիզիան մայիսի 21-ին Ջաջուռի լեռնացքից նահանջում է Գյոքյոխուշ- Բեքյանդ-Ավդիբեկ գիծը, հակառակորդի առաջխաղացումը դեպի Համամլու- Ղարաքիլիսա դանդաղեցնելու համար: Այստեղ գեներալ Արեշովին փոխարինում է գնդապետ Բեյ-Մամիկոնյանը:

Մինչդեռ Ալեքսանդրապոլի հարավում գնդապետ Մորելի և կապիտան Շնեուրի 300-400-ական սպա ու զինվոր հաշվող հետևակային առաջին ու երկրորդ բրիգադները կռիվներ էին մղում կովկասյան 36-րդ դիվիզիայի դեմ՝ գաղթականների նահաջն ապահովելու համար: Խուսափելով թշնամուց մայիսի 20-ին այս երկու բրիգադները ամրանում են Սարդարապատ գյուղի արևմտյան մասում, իսկ հեծյալները դադար են առնում Մրգաշատ գյուղում: Մայիսի 21-ին Մորելը առաջին բրիգադի հրամանատարությունը հանձնում է փոխգնդապետ Մխիթարյանին, իսկ երկրորդ բրիգադի հրամանատար է դառնում կապիտան Հասան-Փաշայանովը:

Մայիսի 19-ին Սիլիկյանը շտաբից հրաման է ստանում իր տրամադրության տակ եղած ուժերը կենտրոնացնել Էջմիածնի շրջանում :Բոլորը միասին՝ 5.500 զինվոր ու 18 թնդանոթ:

Թուրքական ուժերը, որոնց առջև խնդիր էր դրված գրավել Երևանը, այս ուղղության վրա կենտրոնացրել էին Քյազըմ Բեյի Կովկասյան 36-րդ դիվիզիայի, 106-րդ, 107-րդ, 108-րդ հետևակային գնդերը, հրետանային և հեծելազորային մեկ գունդ, ինժեներական և հարվածային մեկ գումարտակ 6000 մարդ, 40 թնդանոթ, 1.500 քուրդ հեծյալներ: Ահա այպիսին էր ուժերի հարաբերակցությունը ճակատամարտի նախօրյակին:

**ԳԼՈՒԽ ԵՐԿՐՈՐԴ**

**Սարդարապատի ճակատամարտ**

1917թ. մայիսի 14-ի դեկրետով Երևանում ստեղծվել էր մի խորհուրդ` նահանգի գործերը վարելու նպատակով, որի նախագահն էր Ս. Խաչատրյանը: Տարածաշրջանի 40 տոկոսը կազմող մահմեդական ազգաբնակչությունը հրաժարվում է ենթարկվել տեղական իշխանություններին և թուրք էմիսարների ազդեցությամբ դիմում են սաբոտաժի ու հարձակումների` նոր կազմավորվող հայկական զորքերի դեմ: Նոյեմբերին, ռուսական բանակում ծառայող հայազգի սպաների Երևանում հավաքից և, հատկապես երկու ամիս անց Դրոյի (Դրաստամատ Կանայանի) գալուց հետո հնարավոր է դառնում կազմակերպել ու գործի դնել կռվող միավորումները:

Արամ Մանուկյանի` Թիֆլիսի ազգային խորհրդի լիազոր ներկայացուցչի, ժամանումը Երևան դեկտեմբերի սկզբին փոխեց իրադրությունը: Նրա առաջարկով ստեղծվեց պաշտպանության հատուկ կոմիտե, որի կազմում էին Ազգային խորհրդի նախկին անդմաներ` Ա. Աստվածատրյանը, Ս. Թորսյանը, դոկտոր Հ. Մելիքյանը և Մ. Մուսինյանը, որից բացի մնացած բոլորը դաշնակցություն կուսակցության անդամներ էին: Կոմիտեն որոշում է զորահավաք հայտարարել մինչև 28 տարեկանը:

Երևանի Սարդարի կառուցած բերդը, որն ի պատիվ նրա կրում էր Սարդարապատ անունը, ընկած էր Երևանից արևմուտք մոտ 30կմ հեռավորության վրա համանուն կայարանը գյուղից երկու կիլոմետր այն կողմ էր: Հենց այդ վայրում 1918թ. մայիսի 21-ից 24-ը, տեղի ունեցավ ճակատամրտ որը, ինչպես և Ավարայրը, պիտի ապահովեր Հայաստանի հարատևումը:

Մայիսի 19-ին թուրքերի 36-րդ կովկասյան դիվիզիան ներխուժում է Արարատյան դաշտ և հաջորդ օրը գրավում է Արաքս կայարանը, որն ընկած էր Ալեքսանդրապոլ- Երևան երկաթգծի վրա` Սարդարապատից 10 կմ հեռու: Գեներալ Սիլիկյանը, որն իր հրամանատարական կետը հաստատել էր Գևորգյան ճեմարանի շենքում, մայիսի 18-ին գլխավոր շտաբ տեղեկացնում է դրության վատթարացման մասին: Հաջորդ օրը Սիլիկյանը այցելում է Ամենայն հայոց կաթողիկոս Գևորգ 5-րդին և առաջարկում է նրան անվտանգության համար տեղափոխվել Սևանա լճի շրջան: Վերջինս չհամաձայնեց ասելով. << Եթե հայկական ուժերն ի վիճակի չեն պաշտպանելու այս սրբազան վայրը, ապա ես ինքս կանեմ, դա հոգ չէ, թե կզոհվեմ հազարամյա Մայր տաճարի շեմին…>>: Դրությունն իսկապես այդպես էր կամ հաղթել, կամ մեռնել: Նրա անհողդողդ վճռանակությունը` քաղաքն ամեն գնով պահպանելու փոխանցվեց Սիլիկյանին, ով իր տեղակալի` փոխգնդապետ Վեքիլովի հետ միասին մշակեց գործողության պլան, որի իրականացումը վստահվեց գնդապետ Դանիել Բեկ-Փիրումյանին և նրա օգնական կապիտան Շնեուրին:

Ռազմաճակատը ձգվում էր Արաքսից մինչև Ալագյազ (Արագած) լեռան փեշերը և Բաշ-Ապարան, որը պաշտպանվում էր Դրոյի կողմից: Արամ Մանուկյանը կարողացել էր մարտերից առաջ Երևան տեղափոխել Կարսում ու Ալեքսանդրապոլում եղած զինամթերքի մի մասը` Քանաքեռի պահեստի պաշարները լրացնելու համար: Արևմուտքում թուրքական 5-րդ հետևակային դիվիզիայի գետանցումը խափանելու համար Սիլիկյանը կարգադրեց պայթեցնել Կարակալայի և Մարգարայի կամուրջները, որոնք պաշտպանում էին Վանի երկու գնդերը 4 թնդանոթից բաղկացած մի մարտկոցով: Դիրքերն ամրացվեցին նաև հարևան գյուղերից եկած կամավորներով: Մայիսի 23-ից հետո դիրքերի պաշտպանությունը վստահվեց Զեյթունի հեծյալներին, որոնք որպես պահեստային ուժ գտնվում էին Շահրիար գյուղում:

Ապահովելով թևերի պաշտպանությունը` Սիլիկյանը իր լավագույն զորամիավորումները տեղաբաշխում է կենտրոնական ճակատում` Էջմիածնի տակ: Մայիսի 21-ին նա գլխավոր շտաբ հայտնում է հետևյալը. <<Ժամը 17-ին մոտ տեղի ունեցավ կռիվ Սարդարապատում և երկաթգծի մոտ: Մեր զորքերը հետ քաշվեցին Կարա Խիանլու-Չյորփալու–Վերին Զեյվա գիծը>> Նույն օրը թուրքական 36-րդ կովկասյան դիվիզիան գրավում է Սարդարապատ գյուղն ու կայարանը:Նրանք, շարունակելով իրենց հարձակումը, գրավում են Վերին Խերիբեկլու գյուղը և առաջանում դեպի Ղամըշլու (Եղեգնուտ) կիսակայարանը Երևանից 20կմ հեռավորության վրա: Կապիտան Խ. Իգիթխանյանի զորքերը, որոնք ժամանակին տեղավորվել էին Արդաշար գյուղի մոտ, կեսօրին կրակ են բացում, ստիպելով թուրքերին գամված մնալ իրենց տեղերում:

Գնդապետ Պավել Բեկ-Փիրումյանի` հետևակային 5-րդ գունդը, բաղկացած մեծ մասամբ ղարաբաղցի քաջարի զինվորներից, Կիլիկիայի ապագա կաթողիկոս Գարեգին Հովսեփյանի կողմից մկրտվել էր <<անմահներ>> անունով: Շրջակա գյուղերի 500 կամավորները, առաջնորդվելով Գարեգին և Զավեն արքեպիսկոպոսների կողմից, (ովքեր գնում էին առջևից ձիու վրա նստած` խաչը ձեռքին) մայիսի 22-ին հարձակվում են թուրքերի վրա Ղամըշլու գյուղի մատույցներում: Միաժամանակ, այդ ուղղությամբ շարժվող գնդապետ Դոլուխանովի հետևակային 6-րդ գունդը, գնդապետ Պերեկրյոստովի կամավորները, Իգդիրի և Խնուսի ջոկատները, Զեյթունի հեծյալները` գնդապետ Սալիբեկովի հրամանատարությամբ և կապիտան Ամիրխանյանի հատուկ խմբի 4 էսկադրոնները թիկունքից հարձակվում են թշնամու վրա` ստիպելով նրան թողնել Ղամըշլուն: Հայկական զույգ զորամիավորումները շարժվում են առաջ, հետապնդում են թուրքերին մինչև Սարդարապատ` լուրջ կորուստներ պատճառելով նրանց: Այդ օրը ` մայիսի 22-ին թշնամին ռազմի դաշտում թողեց ավելի քան 500 սպանված, վիրավոր և իր ամբողջ շարժական կազմը:

Կարելի է պատկերացնել, թե ինչ ճակատագիր էր սպասվում Երևանին ու էջմիածնին, եթե թուրքերը պարտություն չկրեին: Հայկական ուժերը երկու խմբի բաժանված, գործնականում բաց էին թողել դեպի Երևան տանող ճանապարհը: Նույնիսկ եթե դա արված էր թուրքերին ծուղակը գցելու մտադրությամբ, ապա այն զերծ չէր ռիսկից: Սակայն կեսօրից հետո ժամանած ծագումով էստոնացի Կլիչի մարտկոցը շարքից հանում է ջրհան կայանը` թուրքերին զրկելով միակ աղբյուրից 30 աստիճան շոգի պայմաններում: Մայիսի 22-ի երեկոյան հետևակային 5-րդ գնդի առաջապահ մարտիկները` Վարդան Ջաղինյանի և Միքայել Օհանջանյանի ղեկավարությամբ և Պերեկրյոստովի կամավորները ազատում են Սարդարապատ գյուղն ու կայարանը: Հինգ ժամվա ընթացքում թուրքական զորքերը նահանջում են 15-20կմ, չհետապնդվելով, թուրքերը կարողանում են ամրանալ Թյուլքի թափա Զիմնի Գիր բարձունքներում` Արաքս կայարանից դեպի հյուսիս-արևելք մի քանի կմ հեռավորության վրա: Իսկ եզդիները Ջհանգիր աղայի գլխավորությամբ Արաքսի շրջանից դուրս են քշում մահմեդական հրոսակներին:

Առաջին հաղթական մարտերից հետո հայկական զորքերը դիրքավորվեցին Սարդարապատի մերձակայքում: Աջ կողմից` կայարանի մոտ, 5-րդ գնդի վեց վաշտերն էին, Էջմիածնի պարեկային վաշտը, Զեյթունի գունդը, հատուկ հեծյալ գնդից մեկ էսկադրոն, Ղարաքիլիսայի գնդից մեկ վաշտ: Երկաթուղային գծից հարավ կանգնած էին Իգդիրի ջոկատը, պարտիզանական գունդը, հատուկ հեծյալ գունդը, նաև երկրորդ մարտկոցի չորս հրանոթ: Պահեստային ուժերն էին` 5-րդ գնդի երկու վաշտ, Մակուի գումարտակը, Երզնկայի և Խնուսի գնդերը: Մայիսի 25-ին գեներալ Սիլիկյանի հրամանով վերախմբավորելով իրենց ուժերը` հայկական զորամասերը 6 կմ ձգվող ճակատով դիրքեր գրավեցին թուրքական զորքերին զուգահեռ` 800 քայլ հեռավորության վրա` ճակատով դեպի հյուսիս:

Թուրքական հրամանատարությունը որոշեց համալրել Յաղուբ Շևքի փաշայի զորքը (մայիսի 22-26-ի մարտերի ընթացքում թուրքերը տվեցին 3500 սպանված), սակայն հայերին հաջողվեց հետ շպրտել օգնության եկող Մյուրսել փաշայի 5-րդ դիվիզիային:

Թուրքական զորքերի համառ դիմադրությունը կոտրելու համար հայկական ուժերի հրամանատարությունը` գեներալ Մ. Սիլիկյանի գլխավորությամբ, մշակեց հնարամիտ ծրագիր, ըստ որի` հայկական զորքերի մի մասը պետք է թևանցում կատարեր և թիկունքից հարվածեր թշնամուն: Այդ նպատակով փոխգնդապետ Հասան Փաշայանի գլխավորությամբ ձևավորվեց առանձին հարվածային զորախումբ` Խզնաուզի ջոկատը, որը կազմված էր Երզնկայի հետևակային գնդից, Մակուի առանձին գումարտակից, երկու էսկադրոնից, Խնուսի գնդի մեկ վաշտից և չորս հրանոթից:

Մայիսի 27-ի լուսաբացին հարվածային զորախումբը, թևանցում կատարելով Խզնաուզ (այժմ` Արագած) և Կոշ գյուղերի կողմից, Շամիրամի ձորով ու լեռներով դուրս եկավ Արաքս կայարանի մատույցները և թիկունքից անակնկալ գրոհ ձեռնարկեց թշնամու վրա: Թշնամու թիկունքին Թալինի կողմից հարված հասցրեց նաև մշեցիների ջոկատը` Պանդուխտի (Միքայել Սերյան) գլխավորությամբ: Առավոտյան Ժամը 9-ին սկսվեց հարձակման հրետանային նախապատրաստությունը: Ժամը 14-ին տեղեկություն ստացվեց, որ Երզնկայի գունդը շրջանցել է թուրքական զորքերի թևը: Թուրքերի դիմահար կրակի հետևանքով փոքր-ինչ դանդաղեց Մակուի գումարտակի թևանցումը Ներքին Կալակուտ գյուղի մերձակայքում, սակայն իսկույն փոխօգնության եկած Երզնկայի գնդի երկու վաշտերը շտկեցին իրավիճակը:

Երզնկայի գունդը, կտրուկ թեքվելով հարավ, դուրս եկավ ամրացված բարձունքների թիկունքը և անմիջապես հարձակման անցավ: Միաժամանակ Սարդարապատի կողմից ճակատային գրոհի նետվեցին հայկական մյուս զորախմբերը: Թշնամին փորձեց դիմադրել, սակայն երկկողմանի ճնշմանը երկար չդիմացավ և ծանր կորուստներ կրելով` լքեց իր դիրքերն ու խուճապահար նահանջեց: Ընդհանուր առմամբ Սարդարապատի ճակատամարտում մասնակցել է մոտ 8.500 հայ և մոտ 500 եզդի մարտիկ:

Ըստ Շնեուրի` «Թուրքերը խուճապահար փախչում են Կարա-Բուրուն լեռան ուղղությամբ` դեն նետելով հանդերձանքը: Մեր փոքրաթիվ հեծելազորը հետապնդում է նրանց: Ձախ զորասյունը հետապնդելով թուրքերին երկաթգծի երկայնքով` գրավում է Արաքս կայարանը, իսկ երեկոյան նաև Մաստարա կիսակայարանը: Աջ զորասյունը, որի կազմում էր նաև Երզնկայի գունդը, երեկոյան մոտենում է Մաստարա գյուղին: Պանդուխտի հեծյալները շարունակում են հետապնդել թշնամուն Կրիզլուի և Գյոզլուի վրայով, մայիսի 28-ին հասնում են Սողութլու: Թուրքերը խուճապի մեջ են: Նրանց գումարտակներն անցնում են Արփաչայի արևմտյան ափը»:

Հաջորդ օրը, զարգացնելով հարձակումը, հայկական զորքերը ազատագրեցին Արագած և Ղարաբուրուն կայարանները, Ներքին և Վերին Թալինը ու Մաստարան: Թուրքական զորքերը նահանջեցին Ալեքսանդրապոլի ուղղությամբ: Հաղթանակը կատարյալ էր. թուրքական 36-րդ դիվիզիան ջախջախվեց ու ետ շպրտվեց: Ճակատամարտում թուրքական զորքերը կորցրին ավելի քան 3500 զինվոր: Մեր կորուստները անհամեմատ քիչ էին:

Ծանր կորուստներ կրելով՝ թուրքական զորաբանակի մնացորդները նահանջեցին դեպի Ալեքսանդրապոլ: Ճակատամարտն ավարտվեց թուրքական գերակշիռ ուժերի դեմ տարած լիակատար հաղթանակով: Սարդարապատի ճակատամարտում հաղթանակը նվաճվեց հայ հրամանատարների հմուտ ղեկավարությամբ գործող հայկական կանոնավոր զորամասերի և աշխարհազորայինների հերոսական պայքարի գնով:

Սարդարապատի ճակատամարտը հայ ժողովրդի ազատագրական պայքարի փայլուն էջերից է: Տարած հաղթանակի շնորհիվ Արլ. Հայաստանի զգալի մասը փրկվեց թուրքական զավթումից, և հնարավորություն ստեղծվեց հայկական պետականության վերականգման.1918-ի մայիսի 28-ին հռչակվեց Հայաստանի Հանրապետությունը:

**3․Բաշ-Ապարանի ճակատամարտ**

Բաշ Ապարանն (այժմ Ապարան) ընկած է Համամլու- Երևան ճանապարհի վրա: Այստեղ էլ 1918թ. մայիսին հայերը մեծ հաջողություն ունեցան:

Սարդարապատի հաղթանակի լուրը հոգեբանական մեծ ազդեցություն ունեցավ այդ նույն ժամանակ Բաշ Ապարանում ու Ղարաքիլիսայում կռվող հայկական զորքերի վրա արդեն սկսված նահանջը անմիջապես դադարեցվեց: Ապարանի ճակատամարտը սկսվել է 1918 թվականի մայիսի 22-ի կեսօրին, երբ Էսադ փաշայի դիվիզիան և Քյազիմ փաշայի երկու գնդերը (ավելի քան 10000 զինվոր ու թալանի պատրաստ 3000-ից ավելի դրսեկ, տեղացի թուրք ու քուրդ ելուզակ) մտել են Ապարանի գավառի սահմանը: Բայց Ապարանում թուրքերի առաջն առնելու մասին որևէ պլան նախապես չէր կազմվել։ Եվ այդ ճակատագրական պահին, երբ թվում էր, որ այլևս ոչ մի ուժ չէր կարող Ապարանի գավառամասում փակել թուրքերի ճանապարհը, Ազգային խորհրդի նախագահ Արամ Մանուկյանի հրամանով Ապարանի գավառապետ Սեդրակ Ջալալյանը և Ապարանի գավառի Արագյուղ գյուղի բնակիչ, Երևանի ոստիկանության աշխատակից Արսեն Տեր-Պողոսյանը սկսել են ծանոթանալ իրավիճակին։ Ինքնապաշտպանության հրամանատարությունն իրենց վրա են վերցրել Սեդրակ Ջալալյանն ու Արսեն Տեր-Պողոսյանը, ստեղծվել է պաշտպանության խորհուրդ Տեր-Հովհաննես Տեր-Մինասյանի նախագահությամբ։ Սեդրակ Ջալալյանի անձնական պաշտպանության միավորումները հրաման են ստացել փակել նահանջի ճանապարհը և զենք կրելու ընդունակ բոլոր տղամարդկանց վերադարձնել Ապարան գյուղ։

Թողնելով Բաշ-Ապարանը Դրոյի մարտական ջոկատը շարժվեց Ալի Քուչակ, իսկ այնուհետև դիրքեր գրավեց Ղազնաֆար և Ղարաքիլիսա գյուղերում: Մայիսի 24-ին Դրոն ստանում է համալրում, որն առանձնացվել էր Սարդարապատի խմբավորումից: Սրանց միացան 200 եզդի հեծյալներ` Ջհանգիր աղայի գլխավորությամբ: Ամբողջը միասին` 5 հազար մարդ: Իր համհարզ, գնդապետ Պրիտոմանովի հետ միասին Դրոն նախապատրաստում է հակահարձակում և մայիսի 25-ին թուրքերին հետ շպրտում Բաշ Ապարանից: Երեք օր տևած մարտերից հետո հակառակորդը քաշվում է Չիգիլդաղի ու Քուջուլայի բարձունքները: Այս կռիվներում ընկավ հերոս պարտիզան, գանձակեցի Զեմլյակը, որի հեծյալները Ղոնդաղսազ գյուղի մոտ ոչնչացրել էին 30 ասքյար և մեկ սպա:

Ինչպես Սադարապատում, այստեղ էլ հոգևորականությունն իր մասնակցությունը բերեց: Տեր Գևորգ Հայրապետյանը հավաքել էր իր գյուղի` Փամբի ծխականներին, որոնց միացել էին հարևան գյուղի բնակիչները: Մայիսի 29-ին ջախջախված թուրքերը փախչում են Համամլուից: Երևանը թուրքական 9-րդ դիվիզիայի կողմից աքցանի մեջ առնելու սպառնալիքը վեջնականապես վերացվում է : Այս հաջողությունից հետո գլխավոր շտաբը հրապարակում է հետևյալ հաղորդագրությունը. <<Բաշ Ապարանի ուղղությամբ հակառակորդը ետ շպրտվելով Ղազնաֆարի ու Ղարաքիլիսայի համար մղված մարտերում մայիսի 29-ի երեկոյան ջախջախվեց` դաշտում թողնելով 200 սպանված, երկու գնդացիր հարյուրից ավելի հրացան և զինամթերք: Մեր կորուստներն աննշան են: Զորքերի ոգին գերազանց է>>:

Ինչպես, Սիմոն Վրացյանն է վկայում՝ «Մայիսի 23-ին թշնամին, խոշոր ուժերով, հարձակման դիմեց Բաշ-Ապարանի ճակատում։ Սկսվեցին արյունահեղ կռիվներ։ Դրոյին հաջողվեց կանգնեցնել նրա առաջխաղացումը՝ զգալի կորուստ պատճառելով նրան: Ստանալով օժանդակ ուժեր, թուրքերը նորից անցան հարձակման՝ հանդիպելով մերոնց համառ դիմադրությանը։ Կռիվները տևեցին մի քանի օր։ Այստեղ էլ մեր զորքերը երևան բերեցին արտակարգ տոկունություն ու քաջություն։ Դրոյի հմուտ ղեկավարության տակ նրանք ետ շպրտեցին թշնամու բոլոր գրոհները և մայիսի 27-ին, մի խիզախ հակագրոհով, փախուստի մատնեցին թշնամուն… »:

Սպիտակ դրոշ բարձրացրած թուրք բանագնացները բանակցությունների մեջ են մտնում Դրոյի հետ: Մայոր Ռուշի բեյը վերջինիս հայտարարում է, որ Բաթումում ստորագրվել է զինադադար և պետք է դադարեցնել ռազմական գործողությունները: Բացի այդ նա պահանջում է հունիսի մեկից հայկական զորքերը հետ քաշել Ալագյազից հարավ և էվակուացնել այդ գոտուց դուրս եկած հայկական գյուղերի բնակչությունը: Այս պայմանները կատարվեցին Բաթումի պայամանգրի ստորագրումից հետո: Ապարանի ինքնապաշտպանական հերոսամարտն ավարտվել է փառահեղ հաղթանակով։ Թուրքերն այդ ճակատում տվել են 3000-ից ավելի զոհ։

Մեծ է Ապարանի ինքնապաշտպանական հերոսամարտի պատմական նշանակությունը։ Այն չի զիջում Սարդարապատի ճակատամարտին։ Այդ հերոսամարտերը մեր ժողովրդի գոյատևման նոր Ավարայրն էին՝ մեկը Արաքս գետի, մյուսը՝ Քասաղ գետի ափին

**4.Ղարաքիլիսայի ճակատամարտ**

Մայիսյան հերոսամարտերի պատմության մեջ առանձնահատուկ տեղ է գրավում Ղարաքիլիսայի (Վանաձոր) մատույցներում Հայկական կորպուսի և աշխարհազորայինների մղած 4-օրյա (մայիսի24-ից-28-ը) անհավասար ճակատամարտը: Ավետիս Ահարոնյանի կողմից «20-րդ դարի Ավարայր» բնորոշումը ստացած այս պատմական իրադարձությունը 1918 թ.--ի մայիսին Արևելյան Հայաստանի տարածքում տեղի ունեցած երեք հիմնական ռազմաբախումներից, անկասկած, ամենախոշորն էր, որի արդյունքում թուրքական բանակն ունեցավ մեծ կորուստներ։ Եթե Սարդարապատում ձեռք բերված և Բաշ Ապարանում ամրապնդված առաջին հաղթանակներից հետո Հայկական կորպուսի հիմնական ուժերը Ղարաքիլիսայի մատույցներում ուժասպառության եզրին չհասցնեին հակառակորդի խոշորագույն խմբավորմանը, ապա թերևս անհնարին կլիներ խափանել Թիֆլիսը գրավելու՝ թուրքական հրամանատարության նախնական մտահղացումը։ Ավելին, նման պայմաններում հնարավոր չէր լինի կանխել նաև Սարդարապատի և Բաշ Ապարանի ճակատներում կուտակված հայկական զինուժի թևանցումը՝ Ղարաքիլիսա-Դիլիջան գծով: Ղարաքիլիսայի հերոսամարտի շնորհիվ ապահովվեց նաև շուրջ 20 000 գաղթականների անվտանգությունը: Իզուր չէ, որ թուրք հրամանատարը ասել է` «Ղարաքիլիսայում հայերը ապացուցեցին, որ կարող են լինել աշխարհի լավագույն զինորները»:

Ինչպես նշեցինք Ղարաքիլիսայում վիճակն ավելի բարդ էր: Ալեքսանդրապոլի ուժերը մայիսի 22-ին նահանջել էին Գոգարան-Թափանլի-Ղարան գծի ուղղությամբ, իսկ հետո` Համամլուի գրավվումից հետո, դեպի Ղշլաղ` Ղարաքիլիսայից 5 կմ դեպի արևմուտք: Այստեղ վերջապահ զորքերը, որոնց օգնության էին հասել հարևան գյուղերից եկած կամավորները, որոշում են դիմադրություն ցույց տալ Ղարանի մոտ:

Մայիսի 24-ին հայկական ուժերը հրաման ստացան շարժվելու դեպի Համամլու: Գեն. Նազարբեկովի հրամանով 1-ին դիվիզիան (հրամանատար՝ գնդապետ Բեյ-Մամիկոնյան) և երկու լեռնային մարտկոցներ քաշվեցին դեպի Շահալի, մնացածները կենտրոնացան Դիլիջանի մոտ: Բեյ-Մամիկոնյանի զորքերը բաժանված էին երեք մասի: Հյուսիսում` ռազմաճակատի աջ թևը վստահված էր Անդրանիկին, որն իր 2.700 կամավորներով պետք է պաշտպաներ Գյառգյառի լեռնացքը` Ջալալօղլիից հարավ:Ձախ թևում, Հաջիղարա գյուղի մոտ գտնվում էին գնդապետ Սամարցյանի զորաբաժինը և կապիտան Տեր - Մարկոսյանի 4-րդ մարտկոցը:Նրանք պետք է ապահովեին Գյադա-Մայմեխ լեռնագագաթի պաշտպանությունը` Ղարաքիլիսայի հարավում խանգարելու համար թուրքերի թիկունքից գրոհելու հնարավորությունը:Կենտրոնում, գնդապետ Ն. Կորգանովի հեծյալները և Նժդեհի կամավորները պաշտպանում էին Դարպասից մինչև Ղշլաղ ձգվող հատվածը: Հրետանին գտնվում էր գեներալ Ղամազյանի հրամանատարության ներքո:

Ղարաքիլիսայի մոտ կենտրոնացած հայկական զորքը (հրամանատար Թ. Նազարբեկով) ուներ 6 հզ. զինվոր. 70 հրանոթ և մոտ 20 գնդացիր, թուրքական զորքը (հրամանատար՝ Ջավադ բեյ)՝ 10 հզ. ասկյար. 70 հրանոթ և 40 գնդացիր: Մարտերին մասնակցել են նաև Ղարաքիլիսայի շրջակա գյուղերի բնակիչները:

Հայկական ուժերը թուրքերին հիմնական հարվածներ հասցրին Ղշլաղ գյուղի մոտ, Բզովդալի մատույցներում և Մայմեխ լեռան լանջերին ու թուրքական գերակշիռ ուժերին հարկադրեցին նահանջել դեպի Համամլու: Մարտերի ընթացքում հայերը տվեցին մեծ կորուստներ (շուրջ 2500 մարդ սպանված, վիրավոր և գերի): Մեծ կորուստներ տվեցին նաև թուրքերը, սակայն, համալրում ստանալով, նրանք անցան հակահարձակման, և հայկական ուժերը հարկադրված նահանջեցին Դիլիջան: Ղարաքիլիսայում և շրջակա գյուղերում թուրք ջարդարարները կոտորեցին հայ բնակչությանը, ավերեցին գյուղերը:

Չնայած պարտությանը Ղարաքիլիսայի ճակատամարտում` Ղարաքիլիսայի, Սարդարապատի և Բաշ - Ապարանի ճակատամարտերի շնորհիվ թուրքերը չկարողացան մտնել Երևան, Արարատյան դաշտ և Սևանի ավազան:

**Եզրակացություն**

Մայիսյան հերոսամարտերը խորհրդանիշն են պատվի ազատության համար մղված պայքարի, որը պահանջում էր ինքնահրաժարում ու գերմարդկային զոհաբերություններ, մի հրաշք, պայմանավորված ամբողջ մի ժողովրդի կամքով ու վճռականությամբ` մեռնել զենքը ձեռքին Մայր հողում, բայց թույլ չտալ, որ թշնամին շարունակի իր բարբարոսական գործը: Մայիսյան հերոսամարտերը ապացուցում են, որ հայ ժողովրդի երակներում հոսում է արյունն այն հերոսների, որոնք ստեղծել են նրա պատմության աստեղային ժամերը: Հաղթանակը անսպառ ոգևորության աղբյուր է, որը ձեռք բերվեց այն մարտիկների կողմից , որոնք ծագումով Հայաստանի գրեթե բոլոր շրջաններից էին: Դա հաղթանակն է, այն հայերի, որոնք կռվում էին ընդհանուր գործի համար` իրենց նախնիների հողերի մնացած մի փոքր կտորի վրա ազատ ապրելու հուսահատ ճիգերում:

Սարդարապատի, Բաշ – Ապարանի, Ղարաքիլիսայի կռիվներում մեր հերոսների թափված արյունը հնարավորություն տվեց դնել Պետության հիմքը և ապահովել երեք հազարամյա ազգի շարունակությունը, ուրեմն և Հայաստանի գոյությունը:

Սարդարապատի հաղթանակից անցել է 104 տարի: Այժմ մենք ունենք անկախ պետություն` հայ բնակչությամբ, ազգային պետականություն, հզոր բանակ, քաջ ու անվեհեր զինվոր,ով իր խիզախությամբ ու արիությամբ մեր հերոսների արժանի հետնորդն է:

Այսպիսով, մայիսյան հերոսամարտերը պետք է մեծարվի բոլորիս կողմից , քանի որ այն ունի համազգային նշանակություն ու իմաստ: ՈՒստի շատ կարևոր է նաև մատաղ սերնդի կրթելու ու դաստիարակելու գործում մեր պատմության վառ էջերի վերհիշումը, քանզի անցյալի հերոսամարտերի, մեր հերոսապատումների հետ ծանոթացումն հիմք կտան կերտելու ապագայի հաղթանակներ…

**Գրականության ցանկ**

1. Աֆանասյան Ս.- Սարդարապատի հաղթանակը, Երևան 1991թ. 112 էջ
2. Հայազն Տ.- Ապարանի հերոսամարտ, Երևան, 2005թ. 60 էջ
3. Մելիքյան Ա.- 1918 Թ. Մայիսյան հերոսամարտերը մասնակիցների հուշերում
4. ՈՒլուբաբյան Բ.- Զրուցարան, Երևան 1991թ. 672 էջ